কত বিশ্বকাপারই না খেলে গিয়েছেন এই কলকাতায়! ফুটবল-সম্রাট পেলে, লিওনেল মেসি, অলিভার কান, দিয়েগো মারাদোনা। নামের তালিকা বাড়ালে বাড়তেই থাকবে। 
সব ঠিকঠাক থাকলে এবার কলকাতায় পা রাখতে পারেন ১৯৯৪ সালের বিশ্বকাপে রানার্স ইতালি দলের সদস্য রবার্তো বাজ্জিও, রবার্তো দোনাদোনি-সহ একাধিক তারকা। আসতে পারেন নাইজেরিয়ার ‘ড্রিম টিম’-এর সদস্য স্টিফেন কেশি, জেজে ওকোচা-সহ আরও অনেকে। 

এই বিষয়ে অন্যান্য খবর

ইস্টবেঙ্গল অতীত! আইএসএল-এ নতুন ঠিকানা পেয়ে গেলেন গুরবিন্দর সিংহ


 

যাঁর হাত ধরে ফুটবলের মক্কায় আসতে পারেন একসময়ে দুনিয়া কাঁপানো সব ফুটবলাররা, তিনি নিজেও যে একজন বিশ্বকাপার, এমেকা ইজিউগো। ১৯৯৪ বিশ্বকাপে তিনিও তো নাইজিরিয়ার স্বপ্নের দলের সদস্য ছিলেন। 
এহেন এমেকা এখন কলকাতায়। তিনিই মহান এক উদ্যোগ নিয়েছেন। রোহিঙ্গা শরণার্থীদের দুঃখ-দুর্দশা দেখে মনস্তাপে ভুগছেন নাইজিরিয়ান বিশ্বকাপার। তাঁদের পাশে দাঁড়ানোর অঙ্গীকার করছেন কলকাতার তিন প্রধানে খেলে যাওয়া এই ফুটবলার। মঙ্গলবার কলকাতা ক্রীড়া সাংবাদিক ক্লাবে আয়োজিত এক সাংবাদিক বৈঠকে এমেকা বললেন, ‘‘আমি নিজে রোহিঙ্গা শরণার্থীদের দুঃখ-কষ্ট দেখে মর্মাহত। সেই কারণেই আমি এগিয়ে এসেছি।’’ 
তাঁদের পাশে দাঁড়ানোর জন্যই এমেকা ১৯৯৪ বিশ্বকাপের রানার্স দল ইতালি, নাইজিরিয়ার ‘ড্রিম টিম’ (১৯৯৪ বিশ্বকাপের দল), বাংলাদেশ এবং ভারতের প্রাক্তন তারকা দলকে নিয়ে প্রীতি ম্যাচ করতে চান। এখন থেকেই তিনি যোগাযোগ করেছেন ইতালি, নাইজিরিয়ার ফুটবলারদের সঙ্গে। তাঁরা সম্মতিও দিয়েছেন বলে দাবি করছেন এমেকা। চলতি মাসের ২১ তারিখ থেকেই তিনি নেমে পড়ছেন তাঁর মিশনে। শরণার্থীদের জন্য তিনি দৌড় শুরু করবেন এই কলকাতা থেকেই। বাংলাদেশের বিভিন্ন শহরে দৌড়ে এমেকা আবার ফিরে আসবেন এই শহরেই।
 
রাশিয়া বিশ্বকাপ শেষ হলেই চারটি দলকে নিয়ে প্রীতি ম্যাচের আয়োজন করবেন নাইজিরিয়ান বিশ্বকাপার। খেলার মুখ্য কেন্দ্র হবে এই কলকাতাই। বিশ্বখ্যাত তারকাদের জার্সি নিলামে তুলবেন। বাংলাদেশের আবাহনী ক্রীড়াচক্র, ঢাকা ও কলকাতার মহমেডান স্পোর্টিং, ইস্ট ও মোহনের বিপুল সমর্থকদেরও পাশে থাকার ডাক দিচ্ছেন এমেকা। এই কর্মকাণ্ড থেকে প্রাপ্ত অর্থ এমেকা দিতে চান রোহিঙ্গা শরণার্থীদের। 
ইতালি, নাইজিরিয়ার ‘ড্রিম টিম’কে কলকাতায় আনার জন্য যে প্রয়োজন অর্থ। এমেকার এই স্বপ্ন কি পূরণ হবে? কলকাতার তিন প্রধানের হয়ে খেলা নাইজিরিয়ান বলছেন, ‘‘এমেকা যে কাজে হাত দেয়, তা সফল করেই ছাড়ে।’’